Sakeman skenk werpsel hondjies aan SAPD | Maroela Media
Bashir Pattel oorhandig die hondjies aan ao Hennie Steenkamp en ao Jacques Meyer Foto: SAPD
“Pattel en sy gesin het besluit om die hondjies aan die polisie te gee nadat hulle ŉ berig in ŉ plaaslike koerant gelees het oor ŉ hond wat geskenk is,” het kaptein
CM Struwig, woordvoerder van die polisie, in ŉ verklaring gesê.
“Ek en my vrou het besluit om dit te doen omdat die honde-eenheid baie goeie werk doen met die honde, veral in misdaadbestryding teen dwelmmiddels,” het Pattel gesê. “Soveel gesinne word uitmekaar geskeur weens dwelmmiddels en ons het dit as ŉ geleentheid beskou om ŉ goeie daad vir die gemeenskap te verrig.”
Pattel het die vier reuntjies en een tefie Woensdag aan die polisie oorhandig. Die Duitse herdershonde is nou 12 weke oud. Die tefie se naam is Niki, maar die reuntjies het nog nie name nie.
Die honde sal by die Roodeplaat-opleidingsinstansie opgelei en geëvalueer word om te bepaal vir watter kategorie opleiding hulle geskik is. Daar is 11 kategorieë waarin die honde opgelei word, naamlik patrolliehonde wat vir misdaadbestryding gebruik word; spoorsny; dwelmsnuffel; skaaphonde wat teen veediefstal gebruik word; soek- en reddingshonde; honde wat menslike liggaamsvloeistowwe kan ruik; brandsnuffel; honde wat beskermde spesies soos perlemoen, renosterhoring of ivoor kan snuffel; karkas- en velhonde; en honde wat kontantnote kan uitsnuffel.
“Ons weet dat die honde goed versorg gaan word,” het Pattel gesê. “Ons bid dat God elke hondjie sal gebruik om ŉ beduidende en positiewe bydrae te lewer.”